Molėtų rajono savivaldybės taryba

SPRENDIMAS

DĖL MOLĖTŲ R. GIEDRAIČIŲ ANTANO JAROŠEVIČIAUS GIMNAZIJOS NUOSTATŲ PATVIRTINIMO

2025 m. sausio 30 d. Nr. B1-30

Molėtai

Vadovaudamasi Lietuvos Respublikos vietos savivaldos įstatymo 15 straipsnio 2 dalies 9 punktu, 16 straipsnio 1 dalimi, Lietuvos Respublikos biudžetinių įstaigų įstatymo 5 straipsnio 2 dalimi, 3 dalies 1 punktu, 7 straipsnio 2 ir 5 dalimis, Lietuvos Respublikos švietimo įstatymo 43 straipsnio 3, 4 dalimis, Nuostatų, įstatų ar statutų įforminimo reikalavimais, patvirtintais Lietuvos Respublikos švietimo, mokslo ir sporto ministro 2011 m. birželio 29 d. įsakymu Nr. V–1164 „Dėl Nuostatų, įstatų ar statutų įforminimo reikalavimų patvirtinimo“, atsižvelgdama į Molėtų rajono savivaldybės mero 2025 m. sausio 16 d. potvarkį Nr. B3-38 „Dėl teikimo tvirtinti Molėtų rajono savivaldybės kultūros ir švietimo biudžetinių įstaigų nuostatus“,

Molėtų rajono savivaldybės taryba nusprendžia:

1. Patvirtinti Molėtų r. Giedraičių Antano Jaroševičiaus gimnazijos nuostatus (pridedama).

2. Įgalioti Iriną Žiupkienę, Molėtų r. Giedraičių Antano Jaroševičiaus gimnazijos direktorę, pasirašyti patvirtintus nuostatus ir per 14 dienų įregistruoti juos Juridinių asmenų registre įstatymų nustatyta tvarka.

3. Pripažinti netekusiu galios Molėtų rajono savivaldybės tarybos 2024 m. balandžio 25 d. sprendimą Nr. B1-100 „Dėl pakeistų Molėtų r. Giedraičių Antano Jaroševičiaus gimnazijos nuostatų patvirtinimo“ nuo šiuo sprendimu patvirtintų nuostatų įregistravimo Juridinių asmenų registre dienos.

4. Nustatyti, kad šis sprendimas gali būti skundžiamas Molėtų rajono savivaldybės tarybai (Vilniaus g. 44, 33140 Molėtai) Lietuvos Respublikos viešojo administravimo įstatymo nustatyta tvarka arba Lietuvos administracinių ginčų komisijos Panevėžio apygardos skyriui (Respublikos g. 62, 35158 Panevėžys) Lietuvos Respublikos ikiteisminio administracinių ginčų nagrinėjimo tvarkos įstatymo nustatyta tvarka arba Regionų apygardos administracinio teismo Panevėžio rūmams (Respublikos g. 62, 35158 Panevėžys) Lietuvos Respublikos administracinių bylų teisenos įstatymo nustatyta tvarka per vieną mėnesį nuo jo paskelbimo arba įteikimo suinteresuotai šaliai dienos.

Savivaldybės meras	Saulius Jauneika

PATVIRTINTA

Molėtų rajono savivaldybės tarybos

2025 m. sausio 30 d.

sprendimu Nr. B1-30

PRITARTA

Molėtų r. Giedraičių Antano Jaroševičiaus

Gimnazijos tarybos posėdyje

2025 m. sausio 10 d.

protokolo Nr. MT-1

MOLĖTŲ R. GIEDRAIČIŲ ANTANO JAROŠEVIČIAUS GIMNAZIJOS NUOSTATAI

I SKYRIUS

BENDROSIOS NUOSTATOS

1. Molėtų r. Giedraičių Antano Jaroševičiaus gimnazijos nuostatai (toliau – Nuostatai) reglamentuoja Molėtų r. Giedraičių Antano Jaroševičiaus gimnazijos (toliau – Gimnazija) teisinę formą, priklausomybę, savininką, savininko teises ir pareigas įgyvendinančią instituciją, buveinę, Gimnazijos grupę, tipą, pagrindinę ir kitas paskirtis, mokymo kalbas ir mokymo(si) formas, mokymo proceso organizavimo būdus, vykdomas švietimo programas, veiklos teisinį pagrindą, sritį, rūšis, tikslą, uždavinius, funkcijas, mokymosi pasiekimus įteisinančių dokumentų išdavimą, Gimnazijos teises ir pareigas, veiklos organizavimą ir valdymą, Gimnazijos direktoriaus skyrimo ir atleidimo tvarką, kompetenciją, Gimnazijos tarybos ir kitų Gimnazijos savivaldos institucijų rinkimo principus, kompetenciją, veiklos organizavimą, savivaldos institucijos nario kadencijų skaičių, naujo nario paskyrimą nutrūkus savivaldos institucijos nario įgaliojimams pirma laiko, veiklos organizavimą, sprendimų priėmimo tvarką, darbuotojų priėmimą į darbą, jų darbo apmokėjimo tvarką ir atestaciją, direktoriaus ir jo pavaduotojo ugdymui veiklos vertinimą, Gimnazijos turto ir lėšų naudojimo tvarką, finansinės veiklos kontrolę, Gimnazijos veiklos priežiūrą, šaltinius, kuriuose skelbiama informacija apie Gimnaziją, Nuostatų keitimą ar papildymą, Gimnazijos reorganizavimo, likvidavimo ar pertvarkymo tvarką.

2. Gimnazijos oficialusis pavadinimas – Molėtų r. Giedraičių Antano Jaroševičiaus gimnazija, trumpasis pavadinimas – Giedraičių A. Jaroševičiaus gimnazija. Gimnazija įregistruota Juridinių asmenų registre, kodas 191228160.

3. Mokyklos istorija: 1777 metais veikė Giedraičių parapinė mokykla. Nuo 1874 metų pradinė, nuo 1920 metų – vidurinė mokykla. 1990 metais mokyklai suteiktas dailininko Antano Jaroševičiaus vardas. Nuo 2015 m. Molėtų r. Giedraičių Antano Jaroševičiaus gimnazija.

4. Teisinė forma – savivaldybės biudžetinė įstaiga.

5. Priklausomybė – savivaldybės mokykla.

6. Savininkas – Molėtų rajono savivaldybė. Gimnazijos savininko teises ir pareigas įgyvendina savivaldybės meras, išskyrus tas biudžetinės įstaigos savininko teises ir pareigas, kurios yra priskirtos išimtinei ir paprastajai savivaldybės tarybos kompetencijai (jeigu paprastosios savivaldybės tarybos kompetencijos įgyvendinimo savivaldybės taryba nėra perdavusi savivaldybės merui).

7. Savivaldybės meras:

7.1. nustato vaikų priėmimo į Gimnaziją tvarką;

7.2. pritaria Gimnazijos ikimokyklinio ugdymo programai;

7.3. teikia savivaldybės tarybai tvirtinti Gimnazijos nuostatus;

7.4. priima į pareigas atleidžia ar nušalina iš jų Gimnazijos direktorių, įgyvendina kitas funkcijas, susijusias su Gimnazijos direktoriaus darbo santykiais, Lietuvos Respublikos darbo kodekso ir kitų teisės aktų nustatyta tvarka;

7.5. sprendžia kitus Lietuvos Respublikos biudžetinių įstaigų įstatyme, Lietuvos Respublikos švietimo įstatyme ir kituose įstatymuose bei Gimnazijos Nuostatuose jos kompetencijai priskirtus klausimus.

8. Savivaldybės taryba:

8.1. tvirtina Gimnazijos Nuostatus mero teikimu;

8.2. priima sprendimą dėl Gimnazijos buveinės keitimo;

8.3. priima sprendimą dėl Gimnazijos pertvarkymo, reorganizavimo ar likvidavimo;

8.4. priima sprendimą dėl Gimnazijos filialo steigimo ir jo veiklos nutraukimo;

8.5. skiria ir atleidžia likvidatorių arba sudaro likvidacinę komisiją ir nutraukia jos įgaliojimus;

8.6. sprendžia kitus Lietuvos Respublikos biudžetinių įstaigų įstatyme, kituose įstatymuose ir Gimnazijos Nuostatuose jos kompetencijai priskirtus klausimus.

9. Buveinė: Širvintų g. 16, Giedraičių miestelis, Molėtų rajonas, LT-33274.

10. Grupė – bendrojo ugdymo mokykla.

11. Tipas – gimnazija.

12. Paskirtis – Gimnazijos tipo gimnazija visų amžiaus tarpsnių vaikams.

13. Mokymo kalba – lietuvių.

14. Mokymo(si) formos:

– grupinio mokymosi: kasdienio ir nuotolinio mokymo proceso organizavimo būdu;

– pavienio mokymosi: ugdymosi šeimoje mokymo proceso organizavimo būdu, savarankiško mokymosi.

15. Vykdomos programos: ikimokyklinio, priešmokyklinio, pradinio, pagrindinio, vidurinio ugdymo ir neformaliojo vaikų švietimo.

16. Gimnazijoje išduodami mokymosi pasiekimus įteisinantys dokumentai:

– pradinio išsilavinimo pažymėjimai;

– pradinio ugdymo pasiekimų pažymėjimai;

– pagrindinio išsilavinimo pažymėjimai;

– pagrindinio ugdymo pasiekimų pažymėjimai;

– pažymėjimai, baigusiems pagrindinio ugdymo programos pirmąją dalį;

– pažymėjimai, baigusiems pagrindinio ugdymo individualizuotos programos pirmąją dalį;

– vidurinio ugdymo pasiekimų pažymėjimai;

– brandos atestatai;

– brandos atestatų priedai.

17. Gimnazijos skyrius, Molėtų r. Giedraičių Antano Jaroševičiaus gimnazijos Joniškio skyrius, įsteigtas 2020 m. rugsėjo 1 d., kurio buveinė – Arino g. 14, 33224 Joniškio mstl., Molėtų rajonas:

17.1. vykdo ikimokyklinio ir priešmokyklinio amžiaus vaikų ugdymo, pradinio ugdymo, individualizuotą pradinio ugdymo bei neformaliojo vaikų švietimo programas;

17.2. organizuoja grupinio mokymosi formas, vykdomas kasdienio ir nuotolinio mokymo proceso organizavimo būdu, ir pavienio mokymosi formas, vykdomas ugdymosi šeimoje mokymo proceso organizavimo būdu;

17.3. išduoda pradinio išsilavinimo, pradinio ugdymo pasiekimų pažymėjimus;

17.4. vykdo mokymą lietuvių kalba.

18. Gimnazija yra viešasis juridinis asmuo, turintis antspaudą su Molėtų herbu ir pavadinimu „Molėtų r. Giedraičių Antano Jaroševičiaus gimnazija“, atsiskaitomąją ir kitas sąskaitas Lietuvos Respublikos įregistruotuose bankuose, atributiką. Savo veiklą grindžia Lietuvos Respublikos Konstitucija, Lietuvos Respublikos įstatymais, Lietuvos Respublikos Vyriausybės nutarimais, švietimo, mokslo ir sporto ministro įsakymais, Molėtų rajono savivaldybės tarybos sprendimais, Molėtų rajono savivaldybės mero potvarkiais, kitais teisės aktais ir šiais Nuostatais.

II SKYRIUS

GIMNAZIJOS VEIKLOS SRITYS IR RŪŠYS, TIKSLAS, UŽDAVINIAI, FUNKCIJOS, MOKYMOSI PASIEKIMUS ĮTEISINANČIŲ DOKUMENTŲ IŠDAVIMAS

19. Gimnazijos veiklos sritis – švietimas, kodas 85.

20. Gimnazijos švietimo veiklos rūšys pagal galiojantį Ekonominės veiklos rūšių klasifikatorių (EVRK 2 red.), patvirtintą Statistikos departamento prie Lietuvos Respublikos vyriausybės generalinio direktoriaus 2007 m. spalio 31 d. įsakymu Nr. DĮ-226 „Dėl Ekonominės veiklos rūšių klasifikatoriaus patvirtinimo“:

20.1. pagrindinė veiklos rūšis – vidurinis ugdymas, kodas 85.31.20;

20.2. kitos švietimo veiklos rūšys:

20.2.1. ikimokyklinis ugdymas, kodas 85.10.10;

20.2.2. priešmokyklinio amžiaus vaikų ugdymas, kodas 85.10.20;

20.2.3. pradinis ugdymas, kodas 85.20;

20.2.4. pagrindinis ugdymas, kodas 85.31.10;

20.2.5. kitas, niekur kitur nepriskirtas, švietimas, kodas 85.59;

20.2.6. švietimui būdingų paslaugų veikla, kodas 85.60;

20.2.7. kultūrinis švietimas, kodas 85.52;

20.2.8. sportinis ir rekreacinis švietimas, kodas 85.51.

21. Kitos ne švietimo veiklos rūšys:

21.1. kitų maitinimo paslaugų teikimas, kodas 56.29;

21.2. kitas, niekur kitur nepriskirtas, keleivinis sausumos transportas, kodas 49.39;

21.3. kita pramogų ir poilsio organizavimo veikla, kodas 93.29;

21.4. vaikų poilsio stovyklų veikla, kodas 55.20.20;

21.5. bibliotekų ir archyvų veikla, kodas 91.01;

21.6. kita žmonių sveikatos priežiūros veikla, kodas 86.90;

21.7. kūrybinė, meninė ir pramogų organizavimo veikla, kodas 90.0;

21.8. muziejaus veikla, kodas 91.02.

22. Gimnazijos tikslas – padėti mokiniui įgyti bendrąjį dalykinį, sociokultūrinį, technologinį raštingumą, dorinę, tautinę ir pilietinę brandą. Ugdyti kiekvieno mokinio vertybines orientacijas, leidžiančias tapti doru, siekiančiu žinių, savarankišku, patriotiškai nusiteikusiu žmogumi. Sudaryti sąlygas mokiniui įgyti demokratijos tradicijas įkūnijančius pilietinės ir politinės kultūros pagrindus.

23. Gimnazijos veiklos uždaviniai:

23.1. teikti vaikams ir mokiniams kokybišką ikimokyklinį, priešmokyklinį ugdymą, pradinį, pagrindinį ir vidurinį išsilavinimą;

23.2. tenkinti vaikų ir mokinių pažinimo, lavinimosi ir saviraiškos poreikius;

23.3. teikti vaikams ir mokiniams reikiamą socialinę, pedagoginę ir psichologinę pagalbą;

23.4. užtikrinti sveiką, užkertančią kelią bet kokioms smurto apraiškoms ir žalingiems įpročiams ugdymo(si) aplinką;

23.5. ugdyti specialiųjų ugdymosi poreikių turinčių vaikų savarankiškumą, siekiant adaptuotis visuomenėje.

24. Gimnazijos veiklos funkcijos:

24.1. vadovaudamasi švietimo, mokslo ir sporto ministro tvirtinamomis bendrosiomis programomis, priešmokyklinio ugdymo(si) programomis, atsižvelgdama į vietos ir Gimnazijos bendruomenės reikmes, taip pat į vaikų ir mokinių poreikius ir interesus, mokinių pasiekimų ir pažangos vertinimo ugdymo procese informaciją, pasiekimų tyrimų rezultatus, Gimnazijos veiklos įsivertinimą, konkretina ir individualizuoja ugdymo turinį;

24.2. rengia pagrindinio ugdymo antrosios dalies ir vidurinio ugdymo programas, papildančius bei mokinių poreikius tenkinančius šių programų modulius, neformaliojo vaikų švietimo programas;

24.3. vykdo ikimokyklinį, priešmokyklinio, pradinio, pagrindinio ugdymo pirmosios dalies, pagrindinio ugdymo antrosios dalies, vidurinio ugdymo, individualizuotą pradinio ugdymo, individualizuotą pagrindinio ugdymo, neformaliojo vaikų švietimo programas, mokymo sutartyse sutartus įsipareigojimus, užtikrina švietimo kokybę;

24.4. vykdo nacionalinius mokinių pasiekimų patikrinimus, pagrindinio ugdymo pasiekimų patikrinimą, brandos egzaminus švietimo, mokslo ir sporto ministro nustatyta tvarka;

24.5. sudaro palankias sąlygas veikti mokinių organizacijoms, skatinančioms mokinių dorovinį, tautinį, pilietinį sąmoningumą, patriotizmą, puoselėjančioms kultūrinę ir socialinę brandą, padedančioms tenkinti saviugdos ir saviraiškos poreikius;

24.6. teikia švietimo informacinę, psichologinę, socialinę pedagoginę, specialiąją pedagoginę, specialiąją pagalbą, vykdo mokinių sveikatos priežiūrą, ugdymą karjerai bei minimalios priežiūros priemones teises aktų numatyta tvarka;

24.7. kuria darbo sistemą su turinčiais mokymosi problemų mokiniais, integruoja mokinius su negalia;

24.8. organizuoja tėvų (įtėvių, globėjų, rūpintojų) (toliau – Tėvai) pageidavimu mokamas papildomas paslaugas (klubus, būrelius, stovyklas, ekskursijas ir kita) teisės aktų nustatyta tvarka;

24.9. sudaro sąlygas ir skatina darbuotojus profesionaliai tobulėti;

24.10. atlieka mokinių, turinčių specialiųjų ugdymosi poreikių, pirminį įvertinimą ir organizuoja jų ugdymą Švietimo, mokslo ir sporto ministro nustatyta tvarka;

24.11. užtikrina higienos normų, teisės aktų reikalavimus atitinkančią sveiką, saugią mokymosi ir darbo aplinką;

24.12. kuria ugdymo turinio reikalavimams įgyvendinti reikiamą materialinę bazę;

24.13. organizuoja ir vykdo mokinių maitinimą Gimnazijoje;

24.14. organizuoja ir vykdo mokinių vežiojimą į Gimnaziją ir iš jos į namus;

24.15. viešai skelbia informaciją apie Gimnazijos veiklą švietimo, mokslo ir sporto ministro nustatyta tvarka;

24.16. atlieka Gimnazijos veiklos įsivertinimą;

24.17. atlieka kitas įstatymų ir kitų teisės aktų numatytas funkcijas.

25. Gimnazija išduoda mokymosi pagal pradinio, pagrindinio ir vidurinio ugdymo programas pasiekimus įteisinančius dokumentus Lietuvos Respublikos švietimo, mokslo ir sporto ministro nustatyta tvarka. Mokiniams, baigusiems pradinio ugdymo programą, Gimnazija išduoda pradinio išsilavinimo pažymėjimus, mokiniams, baigusiems pagrindinio ugdymo programos pirmąją dalį, išduoda pagrindinio ugdymo programos pirmosios dalies pažymėjimus, mokiniams, baigusiems pagrindinio ugdymo programą, pagrindinio išsilavinimo pažymėjimus. Baigusiems pagrindinio ugdymo individualizuotą programą – pagrindinio ugdymo pasiekimų pažymėjimus. Mokiniams, įgijusiems vidurinį išsilavinimą, išduoda brandos atestatus. Einamaisiais metais išvykstantiems iš Gimnazijos mokiniams išduoda mokymosi pasiekimų pažymėjimus.

III SKYRIUS

GIMNAZIJOS TEISĖS IR PAREIGOS

26. Gimnazija, įgyvendindama pavestus tikslus ir uždavinius, atlikdama priskirtas funkcijas, turi teisę:

26.1. parinkti ugdymo(-si) ir mokymosi metodus, ir mokymosi veiklos būdus;

26.2. kurti naujus ugdymo(-si), mokymo ir mokymosi modelius, užtikrinančius kokybišką išsilavinimą;

26.3. bendradarbiauti su Gimnazijos veiklai įtakos turinčiais fiziniais ir juridiniais asmenimis;

26.4. Lietuvos Respublikos švietimo, mokslo ir sporto ministerijos nustatyta tvarka vykdyti šalies ir tarptautinius švietimo projektus;

26.5. įstatymų nustatyta tvarka stoti ir jungtis į asociacijas, dalyvauti jų veikloje;

26.6. gauti paramą Lietuvos Respublikos labdaros ir paramos įstatymo nustatyta tvarka;

26.7. naudotis kitomis teisės aktų suteiktomis teisėmis.

27. Gimnazijos pareigos:

27.1. užtikrinti kokybišką priešmokyklinio, pradinio, pagrindinio ir vidurinio ugdymo programų vykdymą, mokymo sutarčių sudarymą ir numatytų įsipareigojimų vykdymą;

27.2. sukurti ir palaikyti sveiką ir saugią aplinką, sudarančią palankias galimybes ugdyti ir mokytis;

27.3. užtikrinti sveiką, saugią, užkertančią kelią smurto, prievartos apraiškoms ir žalingiems įpročiams aplinką, geros kokybės švietimą. Sudaryti sąlygas kiekvienam mokiniui nuolat dalyvauti bent vienoje nuoseklioje, ilgalaikėje socialines ir emocines kompetencijas ugdančioje prevencinėje programoje, apimančioje smurto, alkoholio, tabako ir kitų psichiką veikiančių medžiagų vartojimo prevenciją, sveikos gyvensenos skatinimą, įgyvendinant pateiktas švietimo, mokslo ir sporto ministro patvirtintas rekomendacijas dėl smurto prevencijos įgyvendinimo mokyklose;

27.4. tobulinti veiklą, stiprinant veiklos įsivertinimą;

27.5. dalyvauti nacionaliniuose ir tarptautiniuose mokinių pasiekimų tyrimuose ir patikrinimuose, kurie organizuojami švietimo, mokslo ir sporto ministro nustatyta tvarka;

27.6. tą pačią dieną informuoti Tėvus apie mokinio, kuris mokosi pagal bendrojo ugdymo programas, neatvykimą į mokyklą ar pamoką, jeigu Tėvai nepraneša mokyklai apie vaiko neatvykimą į mokyklą ar pamoką;

27.7. informuoti Valstybės vaiko teisių apsaugos ir įvaikinimo tarnybą prie Socialinės apsaugos ir darbo ministerijos apie atvejus, kai mokinio Tėvai neužtikrina vaiko pareigos mokytis iki 16 metų;

27.8. užtikrinti atvirumą vietos bendruomenei;

27.9. viešai skelbti informaciją apie Gimnazijos veiklą;

27.10. suprantamai ir aiškiai taisyklinga lietuvių kalba perteikti ugdymo turinį, kai teisės aktais nustatyta, kad atitinkamas ugdymo turinys perteikiamas lietuvių kalba;

27.11. vykdyti kitas pareigas, nustatytas Lietuvos Respublikos švietimo įstatyme ir kituose teisės aktuose.

IV SKYRIUS

GIMNAZIJOS VEIKLOS ORGANIZAVIMAS IR VALDYMAS

28. Gimnazijos veiklos organizavimo teisinis pagrindas:

28.1. Gimnazijos direktoriaus patvirtintas Gimnazijos strateginis planas, kuriam yra pritarusi Gimnazijos taryba, savivaldybės meras arba jo įgaliotas asmuo;

28.2. Gimnazijos direktoriaus patvirtintas Gimnazijos metinis veiklos planas, kuriam yra pritarusi Gimnazijos taryba;

28.3. Gimnazijos direktoriaus patvirtintas Gimnazijos ugdymo planas, kuris yra suderintas su Gimnazijos taryba ir savivaldybės meru ar jo įgaliotu savivaldybės administracijos direktoriumi bei Lietuvos Respublikos švietimo, mokslo ir sporto ministro patvirtinta Bendroji priešmokyklinio ugdymo programa, ikimokyklinio ugdymo programa, kuriai pritaria Gimnazijos taryba, Molėtų rajono savivaldybės taryba ir tvirtina Gimnazijos direktorius;

29. Gimnazijai vadovauja direktorius, kurio pareigybės aprašymą tvirtina, viešo konkurso būdu į pareigas penkeriems metams skiria ir iš jų atleidžia, viešą konkursą Gimnazijos direktoriaus pareigoms eiti organizuoja – savivaldybės meras.

Gimnazijos direktorius tiesiogiai pavaldus ir atskaitingas savivaldybės merui. Gimnazijos direktoriumi gali būti asmuo, kuris yra nepriekaištingos reputacijos ir jam atliktas vadovavimo valstybinei ar savivaldybės švietimo įstaigai (išskyrus aukštąją mokyklą) kompetencijų vertinimas Lietuvos Respublikos švietimo, mokslo ir sporto ministro nustatyta tvarka arba, jeigu jis Gimnazijoje direktoriaus pareigas ėjo ne mažiau kaip 10 metų ir jam atliktas vadovavimo Gimnazijai kompetencijų vertinimui prilygintas vertinimas Lietuvos Respublikos švietimo, mokslo ir sporto ministro nustatyta tvarka. Gimnazijos direktorius turi turėti aukštąjį universitetinį išsilavinimą. Asmuo skiriamas į Gimnazijos direktoriaus pareigas Lietuvos Respublikos švietimo, mokslo ir sporto ministro nustatyta tvarka, įvertinus jo gebėjimus įgyvendinti viešam konkursui pateiktas vadovavimo švietimo įstaigai gaires ir pareigybės aprašyme nustatytas funkcijas.

Pasibaigus Gimnazijos direktoriaus pirmajai penkerių metų kadencijai, jis skiriamas be konkurso antrajai penkerių metų kadencijai, jeigu jo metų veikla kiekvienais metais buvo vertinama kaip viršijanti lūkesčius arba atitinkanti lūkesčius (iki 2023 m. gruodžio 31 d. – labai gerai arba gerai) ir jis sutinka eiti pareigas. Pasibaigus Gimnazijos direktoriaus kadencijai, jam sutikus, jo įgaliojimai pratęsiami, iki įvyks viešas konkursas Gimnazijos direktoriaus pareigoms eiti ir bus paskirtas Gimnazijos direktorius. Gimnazijos direktorius, baigęs penkerių metų kadenciją, turi teisę dalyvauti tos pačios švietimo įstaigos viešame konkurse direktoriaus pareigoms eiti.

30. Kiekvienais metais Molėtų rajono savivaldybės meras Lietuvos Respublikos švietimo, mokslo ir sporto ministro nustatyta tvarka, dalyvaujant Gimnazijos tarybai, įvertina Gimnazijos direktoriaus praėjusių kalendorinių metų veiklą. Jeigu Gimnazijos direktoriaus metų veikla įvertinama kaip neatitinkanti lūkesčių (iki 2023 m. gruodžio 31 d. – nepatenkinamai), gali būti sudaromas ne trumpesnės negu 2 mėnesių ir ne ilgesnės negu 6 mėnesių trukmės Gimnazijos direktoriaus veiklos gerinimo planas. Jeigu, pasibaigus Gimnazijos direktoriaus veiklos gerinimo plano terminui, Gimnazijos direktoriaus veikla neeilinio vertinimo metu įvertinama kaip neatitinkanti lūkesčių, Molėtų rajono savivaldybės meras gali priimti sprendimą atleisti Gimnazijos direktorių iš pareigų ir nutraukti su juo sudarytą darbo sutartį per 10 darbo dienų nuo Gimnazijos direktoriaus neeilinio veiklos įvertinimo, neišmokant jam išeitinės išmokos.

31. Be Lietuvos Respublikos darbo kodekse ar kituose įstatymuose nustatytų darbo sutarties pasibaigimo pagrindų, Gimnazijos direktorius gali būti atšaukiamas iš pareigų tik dėl šių priežasčių:

31.1. asmuo praranda nepriekaištingą reputaciją;

31.2. paaiškėja, kad dalyvaudamas viešame konkurse direktoriaus pareigoms eiti nuslėpė ar pateikė tikrovės neatitinkančius duomenis, dėl kurių negalėjo būti priimtas į direktoriaus pareigas.

32. Direktorius gali būti atleidžiamas iš pareigų kitais teisės aktuose nustatytais pagrindais.

33. Direktoriaus atšaukimo iš pareigų tvarka:

33.1. direktorius atšaukiamas iš pareigų Savivaldybės mero sprendimu;

33.2 direktorius apie galimą jo atšaukimą iš pareigų rašytiniu pranešimu informuojamas ne vėliau kaip likus 7 darbo dienoms iki numatomo jo atšaukimo. Pranešime nurodoma atšaukimo priežastis bei pažymima, kad direktorius turi teisę ne vėliau kaip likus 3 darbo dienoms iki atšaukimo iš pareigų pateikti savo argumentuotus paaiškinimus;

33.3. priėmus motyvuotą sprendimą atšaukti direktorių iš pareigų, savivaldybės meras su juo sudarytą darbo sutartį nutraukia.

34. Gimnazijos direktorius:

34.1. organizuoja Gimnazijos darbą, kad būtų įgyvendinami Gimnazijos veiklos tikslai ir atliekamos nustatytos funkcijos;

34.2. nustato Gimnazijos vidaus struktūrą ir darbuotojų pareigybių sąrašą;

34.3. tvirtina mokytojų ir kitų darbuotojų pareigybių aprašymus, Lietuvos Respublikos darbo kodekso ir kitų teisės aktų nustatyta tvarka priima į pareigas ir atleidžia iš jų Gimnazijos mokytojus, kitus ugdymo procese dalyvaujančius asmenis ir aptarnaujantį personalą, skatina juos, skiria jiems drausmines nuobaudas;

34.4. nustato Gimnazijos darbuotojų darbo apmokėjimo sistemą, jeigu biudžetinėje įstaigoje nėra sudaryta kolektyvinė sutartis;

34.5. užtikrina racionalų ir taupų lėšų ir turto naudojimą, biudžetinės įstaigos veiksmingos vidaus kontrolės sistemos sukūrimą, jos veikimą ir tobulinimą;

34.6. priima mokinius į Gimnaziją savivaldybės mero nustatyta tvarka, sudaro mokymo sutartis teisės aktų nustatyta tvarka;

34.7. vadovaudamasis įstatymais ir kitais teisės aktais, Gimnazijos vidaus tvarkos ir darbo tvarkos taisyklėse nustato mokinių teises, pareigas ir atsakomybę. Organizuoja trūkstamų mokytojų paiešką;

34.8. suderinęs su Gimnazijos taryba, tvirtina Gimnazijos vidaus tvarkos taisykles ir darbo tvarkos taisykles;

34.9. sudaro mokiniams ir darbuotojams saugias ir sveikatai nekenksmingas darbo sąlygas visais su ugdymu, mokymusi ir darbu susijusiais aspektais;

34.10. vadovauja Gimnazijos strateginio plano, metinio veiklos plano, švietimo programų rengimui, rekomendacijų dėl smurto prevencijos įgyvendinimo Gimnazijoje priemonių įgyvendinimui, juos tvirtina, vadovauja jų vykdymui. Organizuoja ir koordinuoja Gimnazijos veiklą pavestoms funkcijoms atlikti, uždaviniams įgyvendinti, analizuoja ir vertina Gimnazijos veiklą;

34.11. leidžia įsakymus, kontroliuoja jų vykdymą;

34.12. sudaro teisės aktų nustatytas komisijas, darbo grupes;

34.13. sudaro Gimnazijos vardu sutartis Gimnazijos funkcijoms atlikti;

34.14. organizuoja Gimnazijos dokumentų saugojimą ir valdymą teisės aktų nustatyta tvarka;

34.15. yra asignavimų valdytojas ir vykdo jam pavestas pareigas, vadovaudamasis Lietuvos Respublikos biudžeto sandaros įstatymu. Teisės aktų nustatyta tvarka valdo, naudoja Gimnazijos turtą, lėšas ir jais disponuoja, vadovaudamasis visuomenės naudos, efektyvumo, racionalumo, viešosios teisės principais. Rūpinasi intelektiniais, materialiniais, finansiniais, informaciniais ištekliais, užtikrina jų optimalų valdymą ir naudojimą;

34.16. organizuoja Gimnazijos finansinę apskaitą pagal Lietuvos Respublikos finansinės apskaitos įstatymą;

34.17. rūpinasi metodinės veiklos organizavimu, darbuotojų profesiniu tobulėjimu, sudaro jiems sąlygas kelti kvalifikaciją, mokytojams ir kitiems pedagoginiams darbuotojams, užtikrina galimybę atestuotis ir organizuoja jų atestaciją švietimo, mokslo ir sporto ministro nustatyta tvarka;

34.18. inicijuoja Gimnazijos savivaldos institucijų sudarymą ir skatina jų veiklą;

34.19. sudaro Gimnazijos vaiko gerovės komisiją ir tvirtina jos veiklos reglamentą, bendradarbiauja su mokinių Tėvais, pagalbą mokiniui, mokytojui ir Gimnazijai teikiančiomis įstaigomis, teritorinėmis policijos, socialinių paslaugų, sveikatos įstaigomis, vaiko teisių apsaugos tarnybomis ir kitomis institucijomis, dirbančiomis vaiko teisių apsaugos srityje;

34.20. tais atvejais, kai smurtauja ar smurtą patiria mokinys, apie pastebėtą smurto atvejį nedelsdamas, bet ne vėliau kaip kitą darbo dieną, praneša ir smurtaujančio (smurtaujančių), ir smurtą patyrusio (patyrusių) mokinio (mokinių) Tėvams, ir vaiko teisių ir teisėtų interesų apsaugą užtikrinančiai valstybės ir savivaldybės institucijai pagal kompetenciją;

34.21. tais atvejais, kai smurtauja ar smurtą patiria mokytojai, kiti Gimnazijos darbuotojai, apie įvykusį smurto faktą nedelsdamas, bet ne vėliau kaip kitą darbo dieną, praneša savivaldybėje veikiančiai švietimo pagalbos tarnybai ar atitinkamam psichologinės pagalbos teikėjui, su kuriuo savivaldybės vykdomoji institucija yra sudariusi sutartį dėl psichologinės pagalbos teikimo, ir rekomenduoja smurtavusiam ar smurtą patyrusiam asmeniui kreiptis psichologinės pagalbos;

34.22. imasi priemonių, kad Gimnazijos mokiniai, jų Tėvai turėtų galimybę neatlygintinai gauti psichologinę pagalbą;

34.23. atsako už asmens duomenų apsaugą;

34.24. atsako už gerą ir veiksmingą vaiko minimalios priežiūros priemonių vykdymą Gimnazijoje, kreipiasi į Molėtų rajono savivaldybės merą dėl minimalios priežiūros priemonių vaikui skyrimo pagal Vaiko minimalios ir vidutinės priežiūros įstatymo nustatytą tvarką;

34.25. už mokinio elgesio taisyklių pažeidimą gali skirti drausmines auklėjimo poveikio priemones, numatytas Vaiko teisių apsaugos pagrindų įstatyme;

34.26. kartu su Gimnazijos Taryba sprendžia Gimnazijai svarbius palankios ugdymui aplinkos kūrimo klausimus;

34.27. atstovauja Gimnazijai kitose institucijose;

34.28. užtikrina veiksmingą Gimnazijos vidaus kontrolės sistemos sukūrimą, jos veikimą ir tobulinimą. Inicijuoja Gimnazijos veiklos įsivertinimą. Kiekvienais metais Gimnazijos bendruomenei ir Gimnazijos Tarybai teikia svarstyti ir viešai paskelbia savo metų veiklos ataskaitą;

34.29. atlieka kitas funkcijas, nustatytas Nuostatuose ir Gimnazijos direktoriaus pareigybės aprašyme.

35. Laikinai direktoriui nesant darbe (komandiruotė, nedarbingumas, atostogos ir kitais atvejais), jo funkcijas atlieka pavaduotojas ugdymui. Jei jis negali – darbuotojas, kurio pareigybės aprašyme yra numatyta ši funkcija, o jam nesant, kitas Molėtų rajono savivaldybės mero potvarkiu paskirtas asmuo.

36. Gimnazijos direktorius atsako už Lietuvos Respublikos įstatymų ir kitų teisės aktų, Nuostatų laikymąsi Gimnazijoje, už informacijos skelbimą, demokratinį Gimnazijos valdymą, užtikrina bendradarbiavimu grįstus santykius, Pedagogų etikos kodekso reikalavimų laikymąsi, skaidriai priimamus sprendimus, Gimnazijos bendruomenės narių informavimą, pedagoginio ir nepedagoginio personalo profesinį tobulėjimą, sveiką, saugią, užkertančią kelią bet kokioms smurto, prievartos apraiškoms ir žalingiems įpročiams aplinką.

37. Gimnazijoje sudaroma metodinė taryba. Metodinė taryba – Gimnazijos savivaldos institucija, siekianti nuolatinio mokytojų profesinės kompetencijos augimo ir ugdymo proceso veiksmingumo užtikrinimo. Į metodinę tarybą įeina mokomųjų dalykų mokytojai ir pagalbos mokiniui specialistai. Metodinės tarybos veiklai vadovauja, jos posėdžiams pirmininkauja ir jos veiklą organizuoja bei koordinuoja pirmininkas, kurį metodinės tarybos posėdžio metu renka tarybos nariai atviru balsavimu, balsų dauguma mokslo metų laikotarpiui. Siūlyti pirmininko arba kelti savo kandidatūrą gali bet kuris metodinės tarybos narys. Metodinės tarybos sudėtis atnaujinama pirmame mokslo metų Mokytojų tarybos posėdyje, jei keičiasi Gimnazijoje dirbantys mokytojai arba jiems atsisakius toliau dalyvauti metodinės tarybos veikloje. Metodinės tarybos narių skaičius - 5. Metodinės tarybos posėdžiai vyksta pagal metodinės tarybos veiklos planą arba esant reikalui, bet ne rečiau kaip kartą per du mėnesius. Posėdžius kviečia metodinės tarybos pirmininkas, ne vėliau kaip prieš 3 dienas raštu informuodamas metodinės tarybos narius. Posėdis teisėtas, jei jame dalyvauja daugiau kaip pusė narių. Nutarimai priimami atviru balsavimu, balsų dauguma. Esant vienodam balsų skaičiui, lemia metodinei tarybai vadovaujančio pirmininko balsas. Posėdžiai protokoluojami ir protokolai saugomi teisės aktų nustatyta tvarka. Metodinės tarybos sekretorių renka metodinės tarybos nariai atviru balsavimu, balsų dauguma mokslo metų laikotarpiui. Sekretoriaus kandidatūrą teikia metodinės tarybos pirmininkas.

38. Metodinė taryba:

38.1. kartu su Gimnazijos Direktoriumi nustato mokytojų metodinės veiklos prioritetus;

38.2. vienija mokytojus ugdomosios veiklos organizavimui, Gimnazijos tikslų ir uždavinių įgyvendinimui;

38.3. teikia siūlymus Gimnazijos veiklos planavimui;

38.4. organizuoja metodinę veiklą;

38.5. svarsto klausimus, susijusius su ugdymo proceso efektyvinimu;

38.6. teikia siūlymus Gimnazijos ugdymo planui;

38.7. aptaria mokytojų kvalifikacijos tobulinimo poreikius, nustato prioritetus;

38.8. inicijuoja pedagoginių inovacijų diegimą Gimnazijoje;

38.9. teikia Gimnazijos direktoriui siūlymus dėl ugdymo turinio formavimo ir jo įgyvendinimo organizavimo gerinimo;

38.10. inicijuoja mokytojų bendradarbiavimą ir gerosios patirties sklaidą;

38.11. už atliktą darbą atsiskaito pateikdama ataskaitą mokytojų tarybos posėdyje kiekvienų metų pabaigoje.

V SKYRIUS

GIMNAZIJOS SAVIVALDA

39. Gimnazijoje veikia šios savivaldos institucijos – Gimnazijos taryba, Mokytojų taryba, Mokinių taryba, Tėvų taryba. Gimnazijos savivaldos institucijos kolegialiai svarsto veiklos ir finansavimo klausimus ir pagal kompetenciją, apibrėžtą nuostatuose, priima sprendimus, daro įtaką direktoriaus priimamiems sprendimams ir atlieka visuomeninę valdymo priežiūrą.

40. Gimnazijos taryba (toliau – Taryba) yra aukščiausioji Gimnazijos savivaldos institucija, sudaryta iš mokinių, mokytojų, Tėvų ir vietos bendruomenės atstovų ir veikianti pagal Gimnazijos nuostatus. Už savo veiklą Taryba atsiskaito ją rinkusiems Gimnazijos bendruomenės nariams. Tarybos nariu gali būti asmuo, turintis žinių ir gebėjimų, padedančių siekti švietimo įstaigos strateginių tikslų ir įgyvendinti švietimo įstaigos misiją. Taryba telkia Gimnazijos mokinių, mokytojų, Tėvų bendruomenę demokratiniam Gimnazijos valdymui, padeda kolegialiai nagrinėti ir spręsti iškilusius klausimus.

41. Taryba sudaroma iš 5 mokinių Tėvų, nedirbančių Gimnazijoje, 5 mokytojų, 5 mokinių ir 1 vietos bendruomenės atstovo. Tarybos nariais negali būti Gimnazijos direktorius, valstybės politikai, politinio (asmeninio) pasitikėjimo valstybės tarnautojai.

42. Gimnazijos taryba renkama trejiems metams. Išvykus Tarybos nariui, Taryba likusiam kadencijos laikotarpiui atnaujinama. Rinkimus į Tarybą organizuoja Gimnazijos direktorius. Tarybos narys gali būti renkamas ne daugiau kaip dviem kadencijoms iš eilės. Rinkimai organizuojami Nuostatų 42-45 punktuose nustatyta tvarka.

43. Tėvus į Gimnazijos tarybą renka Gimnazijos mokinių Tėvų taryba savo posėdyje atviru arba slaptu balsavimu, balsų dauguma. Slaptas balsavimas vykdomas, jeigu to pageidauja daugiau kaip pusė posėdyje dalyvaujančių Tėvų tarybos narių. Biuletenius balsavimui parengia, balsus suskaičiuoja, rezultatus paskelbia posėdyje atviru balsavimu, balsų dauguma išrinkta trijų Tėvų tarybos narių balsų skaičiavimo komisija. Bet kuris Tėvų tarybos narys turi teisę siūlyti kandidatus iš Tėvų tarybos arba kelti savo kandidatūrą. Posėdis teisėtas, jeigu dalyvauja daugiau kaip pusė Tėvų tarybos narių.

Vietos bendruomenės atstovą deleguoja Giedraičių seniūnijos seniūnaičių sueiga.

44. Mokytojai į Tarybą renkami Mokytojų tarybos posėdyje atviru balsavimu, balsų dauguma. Susirinkimas teisėtas, jei jame dalyvauja daugiau kaip 2/3 Mokytojų tarybos narių. Siūlyti kandidatus, kelti savo kandidatūrą turi teisę bet kuris Mokytojų tarybos narys. Slaptas balsavimas vykdomas, jeigu to pageidauja daugiau kaip pusė posėdyje dalyvaujančių Mokytojų tarybos narių. Biuletenius balsavimui parengia, balsus suskaičiuoja, rezultatus paskelbia posėdyje atviru balsavimu, balsų dauguma išrinkta trijų mokytojų balsų skaičiavimo komisija.

45. Mokiniai į Tarybą renkami Mokinių tarybos posėdyje atviru balsavimu, balsų dauguma. Bet kuris Mokinių tarybos narys turi teisę siūlyti kandidatus iš Mokinių tarybos arba kelti savo kandidatūrą. Kandidatas turi būti 8, I-IV klasių mokinys. Posėdis teisėtas, jeigu jame dalyvauja daugiau kaip pusė Mokinių tarybos narių. Slaptas balsavimas vykdomas, jeigu to pageidauja daugiau kaip pusė posėdyje dalyvaujančių Mokinių tarybos narių. Biuletenius balsavimui parengia, balsus suskaičiuoja, rezultatus paskelbia posėdyje atviru balsavimu, balsų dauguma išrinkta trijų mokinių balsų skaičiavimo komisija.

46. Tarybos posėdžiai kviečiami ne rečiau kaip du kartus per metus. Neeiliniai Tarybos posėdžiai gali būti kviečiami Gimnazijos tarybos pirmininko, Gimnazijos direktoriaus, daugiau negu pusės Tarybos narių ar mokinių Tėvų iniciatyva. Posėdis teisėtas, jei jame dalyvauja daugiau kaip du trečdaliai narių. Nutarimai priimami posėdyje atviru balsavimu, dalyvaujančių balsų dauguma. Gimnazijos direktorius, jo pavaduotojai ugdymui, kitų Gimnazijos savivaldos institucijų atstovai, rėmėjai, vietos bendruomenės atstovai ir kt. Tarybos posėdžiuose gali dalyvauti kviestinio nario teisėmis. Posėdžiai protokoluojami ir protokolai saugomi teisės aktų nustatyta tvarka.

47. Tarybai vadovauja pirmininkas. Pirmininkas kviečia narius į Tarybos posėdžius ir jiems pirmininkauja, pasirašo Tarybos posėdžių protokolus. Pirmininkas renkamas Tarybos posėdyje, balsų dauguma, atviru balsavimu. Siūlyti kandidatus, siūlyti savo kandidatūrą gali Tarybos narys mokytojas ar Tėvas.

48. Taryba:

48.1. teikia siūlymų dėl Gimnazijos strateginių tikslų, uždavinių ir jų įgyvendinimo priemonių;

48.2. pritaria Gimnazijos strateginiam planui, Gimnazijos metiniam veiklos planui, Gimnazijos Darbo tvarkos taisyklėms, Gimnazijos Vidaus tvarkos taisyklėms, Gimnazijos nuostatams, jų pakeitimams ir papildymams, kitiems Gimnazijos veiklą reglamentuojantiems dokumentams, teikiamiems Gimnazijos direktoriaus;

48.3. teikia siūlymus Gimnazijos direktoriui dėl Gimnazijos nuostatų pakeitimo ar papildymo, Gimnazijos vidaus struktūros tobulinimo;

48.4. teikia siūlymus Gimnazijos direktoriui Gimnazijos lėšų naudojimo klausimais;

48.5. kiekvienais metais vertina Gimnazijos vadovo metų veiklos ataskaitą ir teikia savo sprendimą dėl ataskaitos Gimnazijos savininko teises ir pareigas įgyvendinančiai institucijai (dalyvių susirinkimui);

48.6. talkina formuojant Gimnazijos materialinius, finansinius ir intelektinius išteklius;

48.7. svarsto mokytojų metodinės tarybos, mokinių ir Tėvų savivaldos institucijų ir Gimnazijos bendruomenės narių iniciatyvas ir teikia siūlymus Gimnazijos direktoriui;

48.8. teikia siūlymus dėl mokyklos darbo tobulinimo, saugių mokinių ugdymo ir darbo sąlygų sudarymo;

48.9. svarsto Gimnazijos direktoriaus teikiamus klausimus;

48.10. pasirenka veiklos įsivertinimo sritis, atlikimo metodiką, analizuoja įsivertinimo rezultatus ir priima sprendimus dėl veiklos tobulinimo;

48.11. teikia siūlymų Gimnazijos direktoriui dėl Gimnazijos veiklos tobulinimo.

49. Taryba už savo veiklą vieną kartą per metus atsiskaito Gimnazijos bendruomenei.

50. Mokytojų taryba – pagal Gimnazijos nuostatus nuolat veikianti Gimnazijos savivaldos institucija, susidedanti iš rinkimais išrinktų mokytojų, atstovaujanti mokytojų interesams ir sprendžianti jiems aktualias problemas.

51. Mokytojų tarybą sudaro ne mažiau kaip 7 Gimnazijos direktoriaus inicijuotame visuotiniame mokytojų susirinkime bendru sprendimu išrinktų mokytojų Visuotinis susirinkimas teisėtas, jeigu jame dalyvauja ne mažiau kaip du trečdaliai mokytojų. Atstovai į Mokytojų tarybą renkami atviru balsavimu, balsų dauguma, trejų metų kadencijai. Atstovai Mokytojų tarybos nariais gali būti renkami ne daugiau kaip dviem kadencijoms iš eilės. Į posėdžius gali būti kviečiami Gimnazijos direktorius, kitų Gimnazijos savivaldos institucijų atstovai, susiję su nagrinėjamu klausimu. Posėdžiai protokoluojami, protokolai saugomi teisės aktų nustatyta tvarka. Mokytojų tarybos dokumentus pagal dokumentacijos planą ir dokumentų valdymo taisykles tvarko Mokytojų tarybos sekretorius, renkamas iš Mokytojų tarybos narių trejiems metams atviru balsavimu, balsų dauguma. Pirmojo posėdžio metu atviru balsavimu, balsų dauguma iš Mokytojų tarybos narių renkamas Mokytojų tarybos pirmininkas, kuris vadovauja Mokytojų tarybai. Mokytojų tarybos pirmininkas renkamas trijų metų kadencijai. Mokytojų tarybos pirmininkas gali būti renkamas ne daugiau kaip dviem kadencijoms iš eilės.

52. Mokytojų tarybos posėdžius šaukia Mokytojų tarybos pirmininkas pasibaigus pusmečiui, pradedant ir baigiant mokslo metus bei dėl neatidėliotinų reikalų. Posėdis yra teisėtas, jei jame dalyvauja daugiau kaip du trečdaliai Mokytojų tarybos narių. Nutarimai priimami posėdyje dalyvavusių narių balsų dauguma, atviru arba slaptu balsavimu. Slaptas balsavimas vykdomas, jeigu to pageidauja daugiau kaip pusė posėdyje dalyvaujančių Mokytojų tarybos narių. Biuletenius balsavimui parengia, balsus suskaičiuoja, rezultatus paskelbia posėdyje atviru balsavimu, balsų dauguma išrinkta 3 Mokytojų tarybos narių balsų skaičiavimo komisija. Posėdžiai protokoluojami ir protokolai saugomi teisės aktų nustatyta tvarka. Nutarimų vykdymas yra privalomojo pobūdžio. Mokytojų tarybos nario įgaliojimams nutrūkus pirma laiko, naujo nario rinkimai organizuojami šių Nuostatų 51 punkte nustatyta tvarka.

53. Mokytojų taryba:

53.1. analizuoja bendrojo ugdymo programų įgyvendinimo, mokinių sveikatos, sveikos gyvensenos, poilsio ir mitybos klausimus ir teikia pasiūlymus Gimnazijos direktoriui;

53.2. aptaria Gimnazijos strateginį ir metinį veiklos planus, ir teikia pasiūlymus Gimnazijos direktoriui;

53.3. priima sprendimus dėl mokytojų interesų atstovavimo;

53.4. sprendžia mokytojams aktualias problemas;

53.5. renka du/tris atestacijos komisijos narius, turinčius ne mažesnę kaip vyresniojo mokytojo ar vyresniojo pagalbos mokiniui specialisto kvalifikacinę kategoriją;

53.6. renka penkis atstovus į Gimnazijos tarybą;

53.7. aptaria praktines švietimo problemas, svarsto mokinių pasiekimų rezultatus, pedagoginės veiklos tobulinimo būdus, siūlo direktoriui problemų sprendimo būdus;

53.8. aptaria ugdymo planus ir jų įgyvendinimo klausimus;

53.9. inicijuoja Gimnazijos kaitos procesus, skatina inovacijų paiešką ir patirties sklaidą, formuoja ir teikia siūlymus Gimnazijos direktoriui dėl Gimnazijos veiklos tikslų bei uždavinių įgyvendinimo;

53.10. svarsto Gimnazijos veiklos įsivertinimo klausimus.

54. Gimnazijoje veikia Gimnazijos mokinių savivaldos institucija – Mokinių taryba, susidedanti iš rinkimais išrinktų mokinių, atstovaujanti mokinių interesams, sprendžianti mokiniams aktualias problemas, prisidedanti prie jaunimo politikos įgyvendinimo Gimnazijoje ir veikianti pagal Direktoriaus patvirtintus nuostatus. Mokinių taryba renkama visuotiniame 5-8, I-IV klasių mokinių susirinkime atviru balsavimu, balsų dauguma iš 5-8, I-IV klasių mokinių 2 metų kadencijai. Mokinys į Mokinių tarybą gali būti renkamas ne daugiau kaip 2 kadencijoms. Nutrūkus Mokinių tarybos nario įgaliojimams, vyksta naujo nario rinkimai. Siūlyti kandidatus arba kelti savo kandidatūrą turi teisę bet kuris 5-8, I-IV klasių mokinys. Susirinkimas teisėtas, jeigu jame dalyvauja daugiau kaip du trečdaliai 5-8, I-IV klasių mokinių. Mokinių tarybą sudaro 15 mokinių. Mokinių tarybai vadovauja pirmininkas. Pirmininkas renkamas iš Mokinių tarybos narių pirmojo Mokinių tarybos posėdžio metu atviru balsavimu, balsų dauguma. Siūlyti kandidatus, kelti savo kandidatūrą turi teisę bet kuris Mokinių tarybos narys. Mokinių taryba renkasi ne rečiau kaip 2 kartus per mėnesį. Mokinių tarybos pirmininkas pirmininkauja posėdžiams, organizuoja ir koordinuoja Mokinių tarybos darbą. Posėdžiai teisėti, jeigu juose dalyvauja daugiau kaip du trečdaliai Mokinių tarybos narių. Nutarimai priimami atviru balsavimu, balsų dauguma. Balsams pasiskirsčius po lygiai, sprendimą lemia pirmininko balsas. Posėdžiai šaukiami pirmininko iniciatyva, ne vėliau kaip prieš tris dienas informavusio Mokinių tarybos narius. Su Mokinių tarybos posėdyje svarstytais klausimais ir priimtais nutarimais pirmininkas supažindina Direktorių.

55. Mokinių taryba:

55.1. teikia siūlymus dėl mokymo organizavimo, vaikų neformaliojo švietimo programų plėtros, socialinės veiklos, vidaus tvarkos taisyklių, mokinių elgesio ir užimtumo Gimnazijoje;

55.2. inicijuoja ir padeda organizuoti Gimnazijos renginius, akcijas, vykdyti prevencines programas, projektus;

55.3. organizuoja savanorių judėjimą;

55.4. dalyvauja rengiant Gimnazijos veiklą reglamentuojančius dokumentus;

55.5. svarsto Gimnazijos direktoriaus teikiamus klausimus;

55.6. svarsto mokinių iniciatyvas ir planuojamas veiklas;

55.7. vykdo Gimnazijos mokinių apklausas;

55.8. palaiko ryšius su kitų mokyklų mokinių savivaldos institucijomis;

55.9. priima sprendimus dėl mokinių interesų atstovavimo;

55.10. sprendžia mokiniams aktualias problemas ir klausimus bei prisideda prie jaunimo politikos įgyvendinimo Gimnazijoje;

55.11. renka mokinių atstovus į Gimnazijos tarybą;

55.12. renka narius į rajono mokinių tarybą.

55.13. Mokinių taryba už savo veiklą metų pabaigoje žodžiu atsiskaito Gimnazijos tarybai.

56. Gimnazijoje veikia savivaldos institucija – Tėvų taryba, susidedanti iš rinkimais išrinktų Tėvų, atstovaujanti Tėvų interesams ir sprendžianti Tėvų aktualias problemas. Tėvų tarybą sudaro po vieną mokinių Tėvų atstovą iš kiekvienos klasės. Klasių tėvų atstovai renkami klasių Tėvų susirinkimuose atviru balsavimu, balsų dauguma dvejiems metams. Klasės mokinių Tėvų atstovas gali būti renkamas ne daugiau kaip dviem kadencijoms. Nutrūkus klasės atstovo įgaliojimams, likusiam kadencijos laikui klasių tėvų susirinkime renkamas naujas klasės atstovas. Susirinkimai teisėti, jeigu juose dalyvauja daugiau kaip pusė klasės mokinių tėvai. Neįvykus rinkimams, ne vėliau kaip po septynių kalendorinių dienų organizuojamas pakartotinis balsavimas. Pakartotiniame balsavime atstovas išrenkamas balsų dauguma. Siūlyti kandidatus, kelti savo kandidatūrą turi teisę bet kurio mokinio tėvas. Tėvų tarybai vadovauja, susirinkimams pirmininkauja, juos sušaukia, apie susirinkimus ne vėliau kaip prieš 3 dienas narius informuoja, atviru balsavimu Tėvų tarybos narių balsų dauguma išrinktas Tėvų tarybos pirmininkas. Siūlyti kandidatus, kelti savo kandidatūrą turi teisę bet kuris Tėvų tarybos narys. Tėvų tarybos pirmininkas renkamas dvejiems metams. Tėvų tarybos pirmininkas gali būti renkamas ne daugiau kaip dviem kadencijoms. Tėvų tarybos susirinkimai teisėti, jei juose dalyvauja daugiau kaip pusė Tėvų tarybos narių. Nutarimai priimami atviru balsavimu, balsų dauguma. Jei balsai pasiskirsto po lygiai, lemia Tėvų tarybos pirmininko balsas.

57. Tėvų taryba:

57.1. Tėvų taryba iš jai priklausančių narių renka 5 atstovus į Gimnazijos tarybą;

57.2. priima sprendimus dėl Tėvų tarybos interesų atstovavimo;

57.3. sprendžia Tėvams aktualias problemas;

57.4. aptaria mokinių lankomumo, elgesio ir pažangumo, saugumo, maitinimo, informacijos teikimo ir gavimo apie vaikus klausimus;

57.5. padeda organizuoti Gimnazijos renginius, išvykas, kurti edukacinę aplinką, vykdyti profesinį orientavimą, teikia siūlymus Gimnazijos tarybai ir direktoriui;

57.6. Tėvų taryba už savo veiklą metų pabaigoje atsiskaito Gimnazijos tarybai.

58. Gimnazijos tarybos ir kitų Gimnazijos savivaldos institucijų veiklą reglamentuoja Gimnazijos nuostatai.

VI SKYRIUS

DARBUOTOJŲ PRIĖMIMAS Į DARBĄ, JŲ DARBO APMOKĖJIMO TVARKA IR ATESTACIJA

59. Darbuotojus į darbą Gimnazijoje priima ir atleidžia iš darbo Gimnazijos direktorius Lietuvos Respublikos darbo kodekso ir kitų teisės aktų nustatyta tvarka. Informacijos apie laisvą mokytojo pareigybę paskelbimas, asmenų priėmimas dirbti mokytoju ir atleidimas iš darbo vykdomas vadovaujantis „Mokytojų priėmimo ir atleidimo iš darbo tvarkos aprašu“, patvirtintu 2011 m. rugsėjo 15 d. Švietimo, mokslo ir sporto ministro įsakymu Nr. V-1680 „Dėl mokytojų priėmimo ir atleidimo iš darbo tvarkos aprašo patvirtinimo“.

60. Darbo apmokėjimo tvarką Gimnazijos darbuotojams nustato Darbo kodeksas, Lietuvos Respublikos įstatymai, Lietuvos Respublikos Vyriausybės nutarimai, švietimo, mokslo ir sporto ministro įsakymai, Lietuvos Respublikos valstybės ir savivaldybių įstaigų darbuotojų darbo apmokėjimo ir komisijų narių atlygio už darbą įstatymas, Molėtų rajono savivaldybės tarybos sprendimai.

61. Gimnazijos direktoriaus, jo pavaduotojo ugdymui metinis vertinimas vyksta pagal „Valstybinių ir savivaldybių švietimo įstaigų (išskyrus aukštąsias mokyklas) vadovų, jų pavaduotojų ugdymui, ugdymą organizuojančių skyrių vedėjų veiklos vertinimo nuostatus“, patvirtintus 2018 m. kovo 27 d. Lietuvos Respublikos švietimo, mokslo ir sporto ministro įsakymu Nr. V-279 „Dėl valstybinių ir savivaldybių švietimo įstaigų (išskyrus aukštąsias mokyklas) vadovų, jų pavaduotojų ugdymui, ugdymą organizuojančių skyrių vedėjų veiklos vertinimo nuostatų patvirtinimo“.

62. Gimnazijos direktorius, jo pavaduotojas ugdymui, mokytojai ir pagalbos mokiniui specialistai atestuojasi ir kvalifikaciją tobulina švietimo, mokslo ir sporto ministro nustatyta tvarka.

VII SKYRIUS

GIMNAZIJOS TURTAS, LĖŠOS, JŲ NAUDOJIMO TVARKA IR FINANSINĖS VEIKLOS KONTROLĖ IR GIMNAZIJOS VEIKLOS PRIEŽIŪRA

63. Gimnazija valdo patikėjimo teise perduotą savivaldybės turtą, naudoja ir disponuoja juo Lietuvos Respublikos įstatymų, kitų teisės aktų ir Molėtų rajono savivaldybės tarybos sprendimų nustatyta tvarka.

64. Gimnazijos lėšų šaltiniai:

64.1. valstybės biudžeto specialiųjų tikslinių dotacijų savivaldybės biudžetui skirtos lėšos ir Molėtų rajono savivaldybės biudžeto lėšos, skiriamos pagal patvirtintas sąmatas;

64.2. pajamos už teikiamas paslaugas;

64.3. fondų, organizacijų, kitų juridinių ir fizinių asmenų dovanotos ar kitaip teisėtais būdais perduotos lėšos, tikslinės paskirties lėšos pagal pavedimus;

64.4. kitos teisėtu būdu įgytos lėšos.

65. Lėšos naudojamos teisės aktų nustatyta tvarka.

66. Gimnazija yra paramos gavėja. Paramos lėšos naudojamos įstatymų numatyta tvarka.

67. Gimnazija finansinę apskaitą organizuoja ir finansinę atskaitomybę tvarko teisės aktų nustatyta tvarka.

68. Gimnazijos finansinį auditą atlieka Molėtų rajono savivaldybės kontrolės ir audito tarnyba, vidaus auditą – Molėtų rajono savivaldybės administracijos Centralizuotas vidaus audito skyrius.

69. Gimnazijos veiklos valstybinę priežiūrą atlieka Lietuvos Respublikos švietimo, mokslo ir sporto ministro įgaliota institucija.

70. Gimnazijos veiklos kokybės išorinį vertinimą atlieka Nacionalinė švietimo agentūra.

71. Gimnazijos lygmens švietimo stebėsena vykdoma Gimnazijos dokumentuose nustatyta tvarka.

72. Gimnazijos veiklos priežiūrą atlieka Molėtų rajono savivaldybės meras teisės aktų nustatyta tvarka, prireikus pasitelkdamas išorinius vertintojus.

73. Valstybinį auditą atlieka Lietuvos Respublikos valstybės kontrolė.

VIII SKYRIUS

BAIGIAMOSIOS NUOSTATOS

74. Informacija apie Gimnazijos veiklą, kurią remiantis Nuostatais ir Lietuvos Respublikos teisės aktais reikia paskelbti viešai, pateikiama internetinėje svetainėje www.giedraiciugimnazija.lt ir vietos spaudoje. Gimnazijos internetinė svetainė atitinka teisės aktais nustatytus reikalavimus. Skelbdama informaciją apie savo veiklą ir rezultatus, Gimnazija vadovaujasi Lietuvos Respublikos Vyriausybės 2003 m. balandžio 18 d. nutarimu Nr. 480 „Dėl bendrųjų reikalavimų valstybės ir savivaldybių institucijų ir įstaigų interneto svetainėms ir mobiliosioms programoms aprašo patvirtinimo“.

75. Nuostatai, jų pakeitimai, papildymai svarstomi Taryboje. Pakeistus Nuostatus, papildymus, pritarus Tarybai, Molėtų rajono savivaldybės mero teikimu, tvirtina Molėtų rajono savivaldybės taryba. Pakeisti Nuostatai įsigalioja nuo jų įregistravimo Juridinių asmenų registre dienos.

76. Gimnazija registruojama Juridinių asmenų registre teisės aktų nustatyta tvarka.

77. Gimnazija reorganizuojama, vykdoma struktūros pertvarka, likviduojama ar pertvarkoma Molėtų rajono savivaldybės tarybos sprendimu Lietuvos Respublikos civilinio kodekso, Lietuvos Respublikos švietimo įstatymo ir kitų teisės aktų nustatyta tvarka. Sprendimas dėl Gimnazijos reorganizavimo, likvidavimo, pertvarkymo ar struktūros pertvarkos skelbiamas vietos spaudoje, Molėtų rajono savivaldybės ir Gimnazijos interneto svetainėse.

Įgaliotas asmuo

––––––––––––––

Parašas

––––––––––––––

(Vardas, pavardė)

________________________